জাতীয় জীবনে শুদ্ধি বা সংস্কারের কাজের শুরু যেমন বুদ্ধিজীবীদের থেকে, পচনের শুরুও তেমনি সেখান থেকে। ১৯৪৭ সালে পাকিস্তান প্রতিষ্ঠার পর পর ঢাকার বুদ্ধিজীবীদের মাঝে কিছু সৃষ্টিমুখিতা দেখা দিয়েছিল। কিন্তু কলকাতার বুদ্ধিজীবীদের মাঝে তখন চলছিল প্রচন্ড আত্মঘাত। মারা পড়েছিল বিবেকবোধ। কিন্তু যে আত্মঘাত কলকাতাকে আচ্ছন্ন করেছিল সে আত্মঘাতি বুদ্ধিবৃত্তিই দ্রুত গ্রাস করে নেয় ঢাকার বুদ্ধিজীবী মহলকে। ফলে কলকাতার বুদ্ধিজীবীদের ন্যায় ঢাকার বুদ্ধিজীবীরাও একই ভাবে একই স্রোতে ভেসে যায়। এবং সেটি দুর্বৃত্তির। কলকাতার সে বুদ্ধিবৃত্তিক দুর্বৃত্তির কিছু চোখে দেখা হাল বর্ণনা করেছেন প্রখাত শিক্ষাবিদ এবং অক্সফোর্ড বিশ্ববিদ্যালয়ের সাবেক প্রফেসর ডক্টর তপন রায় চৌধুরী তার “বাঙাল নামা” বইতে। বাঙালীর তখন রেঁনেসার যুগ, আর সে রেঁনেসার প্রাণপুরষ ছিলেন কলকাতা কেন্দ্রীক বুদ্ধিজীবীগণ। বাঙালীর বাঘাবাঘা লেখক, রাজনীতি কবি-সাহিত্যিক,অধ্যাপক, বুদ্ধিজীবীদের বাস তখন কলকাতা নগরীতে। আর সে নগরীতেই ১৯৪৬ সালের ১৬ আগষ্ট শুরু হলো অতি নিষ্ঠুরতম হত্যাযজ্ঞ। সে সময় তিনদিন ধরে কলকাতায় মুসলমান নিধনযজ্ঞ চলে। সরকারি হিসাব মতে বলা হয় তিন হাজার স্ত্রী-পুরুষ-শিশু খুন করা হয়। সরকারি এ হিসাবটি দেওয়া হয়েছিল যে সব লাশ মর্গে নেওয়া হয়েছিল সেগুলো গুণে। কিন্তু বেশীর ভাগ লাশ ফেলা হয়েছিল কলকাতার ড্রেনের ম্যানহোলে বা ভাগিরথি নদীতে। বেসরকারি হিসাব মতে নিহতদের সংখ্যা দশ থেকে পঞ্চাশ হাজার।–(তপন রায়চৌধুরী, ২০০৭)। অর্থাৎ নব্বইয়ের দশকে গুজরাতের কুখ্যাত হত্যাকান্ডে যতজন মুসলমান হত্যা করা হয়েছিল এ সংখ্যা ছিল তার প্রায় বিশগুণ। তবে পার্থক্যটা হলো, গুজরাতের দাঙ্গায় নিহতদের পক্ষে ও দুর্বৃত্তদের নিন্দায় বহু অমুসলিম ও অবাঙালী বুদ্ধিজীবী ও সাংবাদিক কলম নিয়ে এগিয়ে আসলেও কলকাতার মুসলিম হত্যার নিন্দায় কোন বাঙালী বুদ্ধিজীবী এগিয়ে আসেনি। এটি তাদের এক বড় বুদ্ধিবৃত্তিক ব্যর্থতা ও দুর্বৃত্তি। বরং তারা সেদিন দোষ চাপিয়েছিল মুসলমানদের উপর। অভিযোগ তুলেছিল, তারা নাকি কলকাতার ৭৫% হিন্দু বসতিকে নির্মূল করতে চেয়েছিল। যেমন ঢাকার কয়েক লক্ষ বিহারীদের উপর দোষ চাপানো হয় তারা নাকি সাড়ে সাত কোটি বাঙালীদের নির্মুল করতে চেয়েছিল। মোম্বাই ও গুজরাতের দাঙ্গাকারি হিন্দুরাও একই দোষ চাপায় মুসলমানদের উপর। বলে, সে দেশের সংখ্যালঘু মুসলমানরা সারা ভারত দখলে নিতে চায়।